Document ID: 32007D0071

ROZHODNUTIE KOMISIE
z 20. decembra 2006,
ktorým sa zriaďuje vedecká skupina odborníkov pre označenia pôvodu, zemepisné označenia a zaručené tradičné špeciality
(2007/71/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
keďže:
(1)
Nariadením Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (1) sa stanovujú podmienky, ktoré musí názov spĺňať, aby mohol byť zaregistrovaný ako chránené zemepisné označenie (CHZO) alebo chránené označenie pôvodu (CHOP) na úrovni Spoločenstva.
(2)
Nariadením Rady (ES) č. 509/2006 z 20. marca 2006 o zaručených tradičných špecialitách z poľnohospodárskych výrobkov a potravín (2) sa stanovujú podmienky, ktoré musí názov spĺňať, aby mohol byť zaregistrovaný a chránený ako zaručená tradičná špecialita (ZTŠ) na úrovni Spoločenstva.
(3)
Komisia môže využiť expertízu odborníkov z poradnej skupiny, aby sa vyriešili niektoré komplexné vedecké a technické problémy, ktoré by mohli nastať pri kontrole podmienok umožňujúcich registráciu niektorého chráneného označenia pôvodu, chráneného zemepisného označenia alebo zaručenej tradičnej špeciality.
(4)
V poradnej skupine musia byť vysoko kvalifikovaní profesionáli najrôznejšieho vedeckého a technického zamerania súvisiaceho s poľnohospodárstvom a agropotravinárstvom, s humanitnými vedami alebo so zákonom o duševnom vlastníctve.
(5)
Preto je potrebné zriadiť vedeckú skupinu odborníkov pre označenia pôvodu, zemepisné označenia a zaručené tradičné špeciality a vymedziť jej mandát a štruktúru.
(6)
Vedecký výbor pre otázky ochrany označenia pôvodu výrobkov, ochrany zemepisných označení a osvedčení špecifického charakteru, ktorý bol založený rozhodnutím Komisie 93/53/EHS (3), treba zrušiť,
ROZHODLA TAKTO:
Článok 1
Zriaďuje sa vedecká skupina odborníkov pre označenia pôvodu, zemepisné označenia a zaručené tradičné špeciality, ďalej len „skupina“.
Článok 2
Poslanie
Komisia sa môže s touto skupinou radiť vo všetkých otázkach týkajúcich sa ochrany zemepisných označení a označení pôvodu, ako aj zaručených tradičných špecialít, poľnohospodárskych výrobkov a potravín. Ide najmä o:
-
dodržiavanie kritérií uvedených v článku 2 nariadenia (ES) č. 510/2006 prostredníctvom osobitného názvu, ktorý je predmetom žiadosti o registráciu, a hlavne jeho spojitosťou s prostredím alebo so zemepisným pôvodom a/alebo povesťou,
-
dodržiavanie kritérií uvedených v článkoch 2, 4 a 5 nariadenia (ES) č. 509/2006 prostredníctvom osobitného názvu, ktorý je predmetom žiadosti o registráciu, a hlavne jeho tradičnými a/alebo špecifickými vlastnosťami,
-
druhový charakter názvu,
-
hodnotenie kritérií týkajúcich sa čestnej súťaže v obchodných vzťahoch a rizika uvedenia spotrebiteľov do omylu v prípadoch, keď existuje konflikt medzi označením pôvodu alebo zemepisným označením a už zaregistrovaným označením pôvodu alebo zemepisným označením, značkami, názvami odrôd rastlín a plemien zvierat, homonymami alebo názvami už existujúcich výrobkov, ktoré sa legálne predávajú,
-
akékoľvek iné otázky, ktoré sú osobitne relevantné vzhľadom na oblasť pôsobnosti skupiny.
Predseda skupiny môže Komisii oznámiť vhodnú príležitosť poradiť sa so skupinou o určitej otázke.
V prípade potreby môže Komisia požiadať skupinu, aby prijala svoje stanovisko týkajúce sa osobitnej otázky do určitej lehoty.
Článok 3
Zloženie - Vymenovanie
1. Komisia, dodržiavajúc kritérium založené na zemepisnom rozdelení, ktoré by odzrkadľovalo rôznorodosť vedeckých otázok a postupov v Spoločenstve, vyberá členov skupiny spomedzi špecialistov, ktorí sa zúčastnili daného výberového konania, ktorí sú vysoko kvalifikovaní v rôznych technických a vedeckých oblastiach uvedených v článku 2 a ktorí by spoločne pokrývali najrôznejšie vedecké a technické zamerania.
2. Skupina sa skladá z 11 členov.
Kandidáti, ktorí boli uznaní za spôsobilých, ale neboli vybraní, môžu byť začlenení do náhradného zoznamu. Z náhradného zoznamu môže Komisia vybrať kandidátov, ktorí nahradia členov skupiny.
3. Uplatňujú sa tieto ustanovenia:
-
členovia sú vymenovaní osobne a radia Komisii nezávisle od vonkajších pokynov. Nepoverujú svojimi právomocami iných členov alebo tretiu osobu,
-
funkčné obdobie členov je tri roky a môže sa predĺžiť. Od vymenovania do funkcie uvedeného v odseku 1 však členovia nemôžu vykonávať svoju funkciu viac ako tri po sebe idúce funkčné obdobia. Členovia ostávajú vo funkcii, pokiaľ nie sú nahradení, alebo do obnovenia ich funkčného obdobia,
-
členovia, ktorí už nemôžu účinne prispievať k práci skupiny, ktorí odstúpia, alebo ktorí nedodržia podmienky stanovené v prvej alebo druhej zarážke tohto odseku alebo v článku 287 Zmluvy o založení Európskeho spoločenstva, môžu byť na zostávajúcu časť svojho funkčného obdobia nahradení,
-
členovia každoročne urobia písomné vyhlásenie, že sa zaväzujú konať vo verejnom záujme, ako aj vyhlásenie, v ktorom uvedú, či v ich prípade existuje alebo neexistuje taký konflikt záujmov, ktorý by mohol spochybniť ich objektívnosť,
-
mená členov sa uverejnia na internetovej stránke GR pre poľnohospodárstvo a rozvoj vidieka a v Úradnom vestníku Európskej únie v sérii C. Získavanie, spravovanie a uverejnenie mien členov sa vykonáva v súlade s ustanoveniami nariadenia Európskeho parlamentu a Rady (ES) č. 45/2001 (4) týkajúcimi sa ochrany a spracovania osobných údajov.
Článok 4
Fungovanie
1. Skupina si spomedzi svojich členov zvolí predsedu a dvoch podpredsedov. Zvolia sa jednoduchou väčšinou členov.
2. Po dohode s Komisiou sa na preskúmanie osobitných otázok môžu v rámci mandátu vymedzeného skupinou vytvoriť podskupiny; po splnení úloh, ktorými boli poverené, sa tieto podskupiny rozpustia.
3. V prípade, že je to prínosné alebo potrebné, môže zástupca Komisie prizvať odborníkov alebo pozorovateľov so špecifickou odbornou spôsobilosťou v predmetnej problematike k účasti na práci skupiny alebo podskupiny.
4. Informácie získané v rámci účasti na prácach skupiny alebo podskupín nemožno voľne šíriť, ak Komisia upresní, že sa týkajú dôverných otázok.
Členovia nemôžu použiť informácie, o ktorých sa dozvedeli ako členovia skupiny, na profesionálne účely.
5. Skupina a jej podskupiny sa zvyčajne schádzajú na niektorom z miest, kde sídli Komisia a jej útvary, podľa pravidiel a harmonogramu, ktoré Komisia určí. Sekretariát zabezpečia útvary Komisie. Iní zainteresovaní úradníci Komisie sa môžu zúčastniť na týchto stretnutiach.
6. Skupina schváli svoj rokovací poriadok na základe vzorového rokovacieho poriadku prijatého Komisiou.
7. Útvary Komisie môžu na internete v pôvodnom jazyku príslušného dokumentu uverejňovať žiadosti o stanovisko, programy, súhrnné záznamy a stanoviská prijaté skupinou. V rámci tých istých podmienok môžu uverejniť všetky pracovné dokumenty skupiny.
Článok 5
Výdavky na zasadnutia
Cestovné náklady a náklady na pobyt členov, odborníkov a pozorovateľov, ktoré vznikli v súvislosti s činnosťou skupiny, uhradí Komisia v súlade s ustanoveniami platnými v rámci Komisie. Za výkon funkcie nie je nárok na odmenu.
Výdavky na zasadnutia sa uhradia do výšky dostupných prostriedkov, ktoré sa príslušným útvarom prideľujú v rámci ročného postupu prideľovania finančných prostriedkov.
Článok 6
Zrušenie
Rozhodnutie 93/53/EHS sa zrušuje.
Výbor zriadený uvedeným rozhodnutím však naďalej bude vykonávať svoju funkciu, až kým Komisia neoboznámi jeho členov o prebratí funkcie skupinou zriadenou týmto rozhodnutím.
Článok 7
Nadobudnutie účinnosti
Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
V Bruseli 20. decembra 2006.

Labels: 12
3
17
6